RPO bedank voorwaardelik by Agri SA(Argieffoto: Verskaf) Die Rooivleisprodusentevereniging (RPO) het voorwaardelik as lid van Agri SA bedank. James Faber, president van die RPO, sê die voortdurende inmenging van Agri Enterprises, ŉ filiaal van Agri SA, het tot die besluit aanleiding gegee. “Die aangeleentheid is al verskeie kere met Agri SA opgeneem met die onderneming van laasgenoemde dat dit gestaak sou word,” sê Faber. Die RPO het vroeër hierdie maand egter verneem dat “voortgesette inmenging in die vooruitsig gestel word”. Faber sê die RPO het algemene landbousake nog altyd na Agri SA verwys en het slegs op bedryfsake gefokus. “Agri Enterprises se inmenging op verskeie vlakke in die bedryf het ŉ onhoudbare situasie geskep wat ook onaanvaarbaar is vir die lede van die Rooivleisbedryfsforum en die Melkprodusenteorganisasie (MPO),” sê hy. Die RPO het ŉ hernude beroep op Agri SA gedoen om Agri Enterprises, die kommersiële afdeling van die organisasie, se inmenging by die onderskeie bedrywe dringend te staak. “Die rooivleisbedryf het ŉ trotse rekord van inklusiewe groei in die bedryf en binne die nuut aanvaarde meesterplan vir landbou word verdere ingrypings beplan wat onder meer die rooivleisbedryf uitwys as slapende reus in die Suid-Afrikaanse landbou. “Die toekomstige ingrypings in terme van inklusiewe groei is uiters gefokus en behoort binne die georganiseerde rooivleisbedryf gedoen te word,” sê Faber. Hy sê die rooivleisbedryf is groot en gesond met genoeg kundiges wat reeds daadwerklike stappe doen, ook in die opkomende sektor, om die bedryf na selfs nuwe hoogtes te neem. Die RPO het in Mei al agter geslote deure met Agri SA oor sy besware vergader, maar het maande later steeds nie antwoorde van die organisasie gekry nie. Faber sê die RPO het nog altyd goed met Agri SA saamgewerk, maar dat daar nou ŉ streep getrek moet word sodat oplossings vir die pad vorentoe gevind kan word. Die RPO vertrou dat ŉ oplossing voor 1 November gevind kan word en die organisasie sy lidmaatskap met Agri SA kan herbevestig. “Ons is hier om mekaar te help en mekaar se hande te vat,” sê hy. “Ons loop nie weg nie.” Die RPO is ook nie fyngevoelig nie, maar glo dat organisasies hulle by hul bepaalde gebiede moet hou ten goede van die breër landbousektor. “Ons is nie kwaad nie en ons sien die groter prentjie. Die beginsels is vir ons ontsettend belangrik,” sê Faber. “Ons wil nie inmenging hê nie, net so min as wat ons by Agri SA wil gaan inmeng. “Dit is in belang van die groter landbouprentjie en ek glo ons gaan oplossings kry om die bedryf selfs verder te versterk.”